Συρία: Συνεχίζονται τα βίαια επεισόδια παρά την διεξαγωγή δημοψηφίσματος για νέο σύνταγμα
μόνη ικανοποιητική λύση η απομάκρυνση του Προέδρου Άσσαντ δηλώνουν οι δυνάμεις της αντιπολίτευσης
Τουλάχιστον 31 σύριοι πολίτες και ακτιβιστές σκοτώθηκαν την Κυριακή σε βίαιες συμπλοκές, ενώ διεξαγόταν δημοψήφισμα για νέο σύνταγμα στη χώρα. Από την εκλογική διαδικασία απείχαν οι δυνάμεις της αντιπολίτευσης, ενώ με δυσπιστία αντιμετώπισαν την διαδικασία οι δυτικές χώρες. Το νέο σύνταγμα θα εισαγάγει ένα πολυκομματικό σύστημα στη Συρία, η οποία κυβερνάται από το κόμμα Μπάαθ από το 1963. Ωστόσο, ακόμα και εάν εγκριθεί ο Πρόεδρος Μπασάρ αλ Άσσαντ παραμένει ο ισχυρότερος αξιωματούχος της χώρας. Οι δυνάμεις της αντιπολίτευσης στη Συρία μποϊκοτάρισαν την ψηφοφορία. Όπως αναφέρουν η μόνη αποδεκτή λύση είναι η απομάκρυνση του Προέδρου Άσσαντ. Οι βίαιες επιχειρήσεις καταστολής κατά της αντιπολίτευσης έχουν στοιχίσει την ζωή σε χιλιάδες πολίτες. Η κυβέρνηση της χώρας χαρακτηρίζει τους αντάρτες, τρομοκράτες, που λειτουργούν με την στήριξη ξένων δυνάμεων. Η Υπουργός Εξωτερικών των ΗΠΑ Χίλαρι Κλίντον ανέφερε ότι τα μέλη των συριακών δυνάμεων ασφάλειας που στηρίζουν τον κ. Άσσαντ υποτιμούν τους εαυτούς τους. Όπως είπε αυτοί που απαρνήθηκαν τις βιαιότητες είναι ήρωες. Η κ. Κλίντον προέτρεψε επίσης ξένες κυβερνήσεις να μην προσφέρουν οπλισμό στους σύρους αντάρτες. Όπως είπε, τρομοκρατικές οργανώσεις όπως η Αλ Κάιντα και η Χαμάς υποστηρίζουν τους αντάρτες. Η Υπουργός Εξωτερικών επεσήμανε ότι σε αντίθεση με την Λιβύη, που ήταν γνωστό ποιοι βρίσκονται πίσω από τις προσπάθειες απομάκρυνσης του Μοαμάρ Καντάφι, δεν είναι ξεκάθαρο ποιοι καθοδηγούν τους αντάρτες στη Συρία. Όπως είπε κανείς δεν ξέρει που μπορεί να καταλήξουν τα όπλα που ενδεχομένως σταλούν στη Συρία.